MT
C 303/32
Il-Ġurnal Uffiċjali tal-Unjoni Ewropea
8.8.2022
Fl-ewwel aggravju, l-appellanti ssostni li l-Qorti Ġenerali wettqet żball ta’ liġi meta kkonfermat il-kompetenza tal-Kummissjoni li tikkonstata u tippenalizza ksur tal-Artikolu 101 TFUE u tal-Artikolu 53 tal-Ftehim ŻEE fir-rigward ta’ servizzi ta’ trasport ta’ merkanzija bl-ajru minn pajjiżi terzi lejn pajjiżi fi ħdan ŻEE (rotot inbound).
L-appellanti ssostni speċifikament li l-Kummissjoni wettqet żball ta’ liġi billi applikat test legali żbaljat sabiex tafferma l-kompetenza tagħha fuq il-bażi tad-dritt internazzjonali u mhux tad-dritt tal-Unjoni Ewropea, u fi kwalunkwe każ applikat ħażin l-istandard tal-effetti kkwalifikati taħt id-dritt internazzjonali pubbliku.
Fit-tieni aggravju, l-appellanti ssostni li l-Qorti Ġenerali wettqet żball ta’ liġi meta kkonfermat il-konstatazzjoni tal-Kummissjoni li l-aġir li l-appellanti pparteċipat fih kien jammonta għal ksur bħala għan.
B’mod partikolari, il-Qorti Ġenerali wettqet żball ta’ liġi meta kkonfermat il-konstatazzjoni tal-Kummissjoni li l-aġir irrelatat man-nuqqas ta’ ħlas ta’ kummissjonijiet fuq is-sovrataxxa kien jammonta għal ksur minħabba l-għan.
Fit-tielet aggravju, l-appellanti ssostni li l-Qorti Ġenerali wettqet żball ta’ liġi billi kkwotat u applikat b’mod żbaljat il-kriterju legali użat biex jiġi stabbilit ksur uniku u kontinwu u billi kkonfermat b’mod żbaljat id-deċiżjoni li tippenalizza lill-appellanti għal tali ksur uniku u kontinwu.
B’mod partikolari, il-Qorti Ġenerali wettqet żball ta’ liġi meta ddeċidiet li l-Kummissjoni kienet stabbilixxiet korrettament in-natura komplementari u kontinwa tal-aġir li jikkostitwixxi l-ksur uniku u kontinwu.
Fir-raba’ aggravju, l-appellanti ssostni li, sussidjarjament, il-Qorti Ġenerali wettqet żball ta’ liġi meta kkonstatat li l-appellanti kienet responsabbli għall-aspetti kollha tal-ksur uniku u kontinwu meta fir-realtà l-parteċipazzjoni tagħha kienet limitata, b’mod partikolari billi kisret il-prinċipju ta’ trattament ugwali fir-rigward tal-evalwazzjoni tagħha tal-parteċipazzjoni tal-appellanti fin-nuqqas ta’ ħlas ta’ kummissjonijiet fuq is-sovrataxxa u billi stabbilixxiet b’mod żbaljat il-parteċipazzjoni kontinwa tal-appellanti fis-sovrataxxa tas-sigurtà matul perijodi li għalihom ma tkun ġiet ippreżentata ebda prova ta’ tali parteċipazzjoni.
Appell ippreżentat fis-17 ta’ Ġunju 2022 minn SAS Cargo Group A/S, Scandinavian Airlines System Denmark-Norway-Sweden, SAS AB mis-sentenza mogħtija mill-Qorti Ġenerali (Ir-Raba’ Awla Estiża) fit-30 ta’ Marzu 2022 fil-Kawża T-324/17, SAS Cargo Group et vs Il-Kummissjoni Ewropea (Kawża C-403/22 P) (2022/C 303/39) Lingwa tal-kawża: l-Ingliż Partijiet Appellanti: SAS Cargo Group A/S, Scandinavian Airlines System Denmark-Norway-Sweden, SAS AB (rappreżentanti: B. Creve u M. Kofmann, advokater, u J. Killick u G. Forwood, avukati) Parti oħra fil-proċedura: Il-Kummissjoni Ewropea
Talbiet L-appellanti jitolbu li l-Qorti tal-Ġustizzja jogħġobha: — tannulla s-sentenza appellata sa fejn hija ċaħdet ir-rikors għal annullament tal-appellanti; — tannulla fl-intier tagħha jew parzjalment id-Deċiżjoni tal-Kummissjoni C(2017) 1742 finali tas-17 ta’ Marzu 2017 dwar proċedura taħt l-Artikolu 101 TFUE, l-Artikolu 53 tal-Ftehim ŻEE u l-Artikolu 8 tal-Ftehim bejn il-Komunità Ewropea u l-Konfederazzjoni Svizzera dwar it-Trasport bl-Ajru.
(Każ AT.39258 – Trasport ta’ merkanzija bl-ajru) (id-Deċiżjoni) sa fejn tikkonċerna l-appellanti; — tannulla jew tnaqqas b’mod sostanzjali l-multa imposta; — sussidjarjament, tirrinvija l-kawża quddiem il-Qorti Ġenerali sabiex din tiddeċiedi skont is-sentenza tal-Qorti tal-Ġustizzja; u — tikkundanna lill-Kummissjoni għall-ispejjeż tal-appell u tal-proċedura quddiem il-Qorti Ġenerali.